Iqembu Le Caps United Lidlulela Phambili Emdlalweni we ZNA Charities Shield Ngemva Kokunqoba ele Dynamos
Iqembu le Caps United selifinyelele ku final yenkezo eye ZNA Commanders Charities Shield ngemva kokunqoba elikwenze ele Dynamos esigabeni sama semi - final
WASHINGTON DC — Iqembu le Caps United linqobe ele Dynamos nge 3 ka 1 ngeSonto enkundleni ye National Sports Stadium okutsho ukuba selilinde ukudibana leqembu elizanqoba phakathi kwele Highlanders lele FC Platinum wona azadibana kweyinye isemi – final ngenyanga ezayo. Umdlalo obuphakathi kweqembu le Highlanders lele FC Platinum bekumele udlalwe koBulawayo ngeSonto kodwa udluliselwe phakathi ngoba inkundla ye Barbourfields iphenduke ixhaphozi ngenxa yezulu elina mihla yonke kulezinsuku. Ukunqoba kweqembu le Caps United kupha ithemba kubalandeli balo ukuba lizaqhuba kuhle kumncintiswano wokudinga intshantshu zezwekazi lase Africa lapho elimele khona ilizwe kumncintiswano we Caf Champions League. Ngenyanga ezayo abafana beMakepekepe bazadibana leqembu lase Democratic Republic of Congo ele TP Mazembe kusigaba sakuqala esomncintiswano ngemva kokuba benqobe iqembu le Lioli elase Lesotho ku preliminary round. Ngakwelinye icele iqembu le Dynamos lisakha iqembu elitsha ngemva kokulahlekelwa ngabadlali abambalwa abathethwe ngamanye amaqembu. Umncintiswano we ZNA Commanders Charities Shield uqoqwa libutho lesizwe njalo uyingxenye yemizamo eyokuqoqa imali eyokuphathisa intandane labafelokazi abatshiywe ngamalunga ebutho. Sikhangele umdlalo kakhilikithi. Iqembu elimela ilizwe le Zimbabwe emdlalweni kakhilikithi linqotshwe nge 3 ka 2 liqembu le Afghanistan kumidlalo eyohlobo lwe One Day International efike emaphethelweni ngeSonto esigodlweni iHarare. Iqembu le Afghanistan linqobe kumidlalo emibili eyokuqala kwathi iqembu le Zimbabwe linqobe kowesithathu lowesine okutsho ukuba lawamaqembu afike kumdlalo wesihlanu engutshiki lobhanqa 2 ka 2. NgeSonto ke iqembu le Afghanistan linqobe ngama runs alikhulu lesithupha kusentshenziswa indlela ye Duckworth Lewis ngemva kokuba izulu liwohloke iqembu lezethekeli selibuthelele ama runs angu 253 kuma overs alo angamatshumi amahlanu. Ukuna kwezulu kudale ukuba iqembu le Zimbabwe lehliselwe inani lama overs obesekumele liwadlale njalo kumele lithole ama runs alikhulu lamatshumi ayisithupha lanye kuma overs angamatshumi amabili lambili. Lokhu bekusitsho ukuba iqembu le Zimbabwe bekumele lithole ama runs edlula isikhombisa nge over eyodwa kodwa abafana be Zimbabwe benelise ama runs angamatshumi amahlanu lane kuma overs alitshumi lantathu. Intathelizindaba yezemidlalo uNation Ndlovu uthi ukuna kwezulu okudale ukuba kwehliswe inani lama overs yikho okuphazamise abadlali beqembu le Zimbabwe. Inani lama runs elitholwe liqembu leZimbabwe yilo elincane kulawo wonke kumbali yemidlalo yalo leqembu le Afghanistan.